Lav et referat af nedenstående tekst:

Tekst:
- Jørgen Hammer Sørensen burde slet ikke have involveret sig i den her sag. Sådan lyder kritikken fra Niels Fjeldberg, der er jurist og talsmand for en borgergruppe imod det 15. etagers højhusprojekt, der måske kan komme til at ligge på Klochhusgrunden i Hobro. For ifølge Niels Fjeldberg er udvalgsformanden for Teknik- og Miljøudvalget, Jørgen Hammer Sørensen, inhabil i sagen om højhuset, fordi han har tre tætte familiemedlemmer, der ejer tre ejendomme på Jernbanegade meget tæt på Klochhusgrunden. - Jeg tænker inhabilitet, for man kan ikke træffe afgørelse i en sag, der får væsentlig personlig betydning for ens nære familiemedlemmer ifølge loven, siger han. Kritikken fra borgergruppen bliver bakket op af professor i forvaltningsret ved Aalborg Universitet Sten Bønsing. - Hvis man har en personlig interesse i en sag - eller ens nære familiemedlemmer har - så er man inhabil og må ikke medvirke til behandling af en sag, siger Sten Bønsing og forklarer, at hvis ikke man er i tvivl om, om der var tale om inhabilitet, hvis det var den pågældende, der boede der, skal man heller ikke være det med nære familiemedlemmer. - Det smitter ligesom af på ens egen inhabilitet. Ifølge Sten Bønsing kan interesser være svære at vurdere, men i den her sag vil det typisk være, hvis man har en væsentlig påvirkning i forhold til økonomi og gener - såsom skygge og lyd. - Og en interesse er uanset, om den er positiv eller negativ, siger Sten Bønsing. Føler sig ramt på retsfølelsen Selvom det kan ses som en fordel for borgergruppen, hvis udvalgsformanden bliver erklæret inhabil, er det ikke derfor, de går frem med deres kritik. - Jeg føler mig ramt på min retsfølelse. Hvis demokratiet skal fungere, så skal man lade det fungere og ikke lave sådan et skure, hvor beslutningerne måske er truffet på forhånd, siger Niels Fjeldberg og pointerer, at han på nuværende tidspunkt er mere interesseret i den rette proces. - Det skal frem i tide, så kommunen ikke bruger unødige ressourcer på en proces, der kan risikere at skulle gå om. Professor: Der burde være lavet en vurdering Det er det øvrige Teknik- og Miljøudvalg, der ifølge loven skulle have lavet en formel vurdering og sat spørgsmålet om inhabilitet på den politiske dagsorden. Ifølge TV2 Nords oplysninger, har udvalget ikke haft spørgsmålet oppe til politisk behandling, men de har drøftet det indbyrdes og havde på den baggrund ikke valgt at gå videre. Og det er ifølge Sten Bønsing ikke den rette løsning. - Jeg føler mig ret overbevist om, at der skal foretages en inhabilitetsvurdering i den konkrete sag, for det skal der, bare der er tvivl om spørgsmålet. Hvis spørgsmålet tages op til vurdering i udvalget, kan det, der taler imod, at Jørgen Hammer Sørensen er inhabil, være flere med lignende interesser. - Det, der taler imod, er spørgsmålet om, at der godt kan være mange, der har den interesse, og hvis der er det, så kan den enkeltes interesse ligesom udvandes, siger Sten Bønsing. TV2 Nord har været i kontakt med Jørgen Hammer Sørensen, som ikke vil medvirke i et interview, når det handler om inhabilitet. Dog fortæller han, at han hele vejen igennem processen har været åben om sine familiemedlemmer og deres ejendomme på Jernbanegade.

Referat:
En borgergruppe imod højhusprojektet i Hobro retter nu kritik af Teknik- og Miljøudvalgets håndtering af højhussagen, da de mener, udvalgsformand Jørgen Hammer Sørensen er inhabil.